Virallinen lehti nro C 134 , 30/04/1998 s. 0144



KIRJALLINEN KYSYMYS P-3356/97 komissiolle esittäjä(t): Gunilla Carlsson (PPE) (16. lokakuuta 1997) Aihe: Energia-alan uudelleenjärjestelyt Ruotsissa Ruotsin eduskunta teki viime vuoden kesäkuussa Ruotsin energiapolitiikkaa koskevan päätöksen, johon sisältyi maan energiajärjestelmän uudelleenjärjestelyjä. Tässä yhteydessä Ruotsin hallitus totesi, että maan sähköhuollon on perustuttava ensisijaisesti kotimaiseen tuotantoon. Ruotsin eduskunnassa on parhaillaan käsiteltävänä lakialoite, johon kuuluu mm. se, että valtion täysin omistama Svenska Kraftnät -yritys on ainoa taho, joka saa myöntää uusia ulkomaanyhteyksien verkkojen toimilupia. Tämä monopoli koskee eroituksetta kaikkia liittymiä (sekä kansallisia että kansainvälisiä). Niinpä valtion yritys Svenska Kraftnät saa tämän uudelleenjärjestelyn seurauksena monopolin ulkomaisten yhteyksien uusiin kaapelointeihin. Ruotsi tuntuu siis pyrkivän maan energiajärjestelmän uudelleenjärjestelyjä koskevalla päätöksellä välttämään sopimuksellisia velvoitteitaan sekä samalla vastustamaan sähköalan markkinoiden vapautumista. Edellä mainitun johdosta kysyn komissiolta seuraavaa: 1. Eikö komissio katso aiheelliseksi ryhtyä toimiin sellaista jäsenvaltiota vastaan, joka monopolisoi sähköalan ulkomaankaupan uudet kaapeliyhteydet EU:n alueella? 2. Aikooko komissio lisäksi laatia 90 artiklan 3 kohdan mukaisesti direktiivin, jolla varmistetaan, että julkisia yrityksiä ei suosita perusteettomasti yksityisiin yhtiöihin verrattuna, kun käy selkeästi ilmi, että jäsenvaltio lyö laimin yhteisön velvoitteet pannessaan täytäntöön direktiiviä (96/92), jolla pyritään vapauttamaan Euroopan sähköalan markkinat? Komission jäsenen Christos Papoutsisin komission puolesta antama vastaus (12. marraskuuta 1997) Tässä esitetyn lisäksi parlamentin jäsentä kehotetaan tutustumaan vastaukseen, jonka komissio on antanut parlamentin jäsen Ivar Virginin lokakuun 1997 istuntojaksolla esittämään suulliseen kysymykseen H-724/97 ((Keskusteltavat aiheet Euroopan parlamentissa (lokakuu 1997). )). Sähkön sisämarkkinoiden toimintaa säännellään sähkön sisämarkkinoita koskevista yhteisistä säännöistä 19. joulukuuta 1996 annetulla direktiivillä 96/92/EY ((EYVL L 27, 30.1.1997. )). Direktiivi tuli voimaan 17. helmikuuta 1997, mistä laskien Ruotsilla on kaksi vuotta aikaa saattaa voimaan direktiivin noudattamisen edellyttämät lait, asetukset ja hallinnolliset määräykset. Komissio tekee tiivistä yhteistyötä niin Ruotsin kuin muidenkin jäsenvaltioiden viranomaisten kanssa varmistaakseen direktiivin asianmukaisen täytäntöönpanon säädetyssä määräajassa. Yhteistyötä toteutetaan jäsenvaltioiden hallintojen, mukaan lukien sääntelyviranomaiset, kanssa solmittujen kahdenvälisen yhteyksien sekä monenvälisten tapaamisten muodossa. Direktiivissä säädetään sähköalan järjestelyihin ja toimintaan liittyvistä säännöistä, markkinoille pääsystä, tarjouspyyntöihin ja luvan myöntämiseen sovellettavista perusteista ja menettelyistä sekä järjestelmien käytöstä. Siinä ei puututa jakeluverkon omistussuhteisiin, eikä sillä velvoiteta jäsenvaltioita kilpailuttamaan uusien linjojen rakentamista jäsenvaltioissa ja niiden välillä. Direktiivin 21 artiklassa säädetään kuitenkin, että sähköntuottajat ja -toimittajat, jos ne ovat jäsenvaltioiden sallimia, voivat toimittaa sähköä erillisen linjan välityksellä omille laitoksilleen, tytäryrityksilleen ja vaatimukset täyttäville asiakkaille. Erillisten linjojen rakentaminen perustuu lupajärjestelmään, jossa sovelletaan tasapuolisia ja syrjimättömiä perusteita. Luvansaanti voi olla yhteydessä olemassa oleviin linjoihin pääsyn aikaisempaan eväämiseen esimerkiksi riittämättömän kapasiteetin perusteella. Tämän säännöksen (21 artiklan 4 kohta) mukaisesti rinnakkaiset sähkönjakelulinjat voidaan kieltää, jos olemassa oleva kapasiteetti on riittävä. Direktiivin 26 artiklan mukaisesti komissio tarkastelee direktiivin soveltamista ja antaa kertomuksen sähkön sisämarkkinoiden toiminnasta saaduista kokemuksista, jotta Euroopan parlamentti ja neuvosto voivat sopivaan aikaan harkita mahdollisuutta avata markkinoita edelleen, mikä toteutuisi vuonna 2006. Kertomuksessa on tarkoitus käsitellä kaikkia sähkön sisämarkkinoiden toimintaan liittyviä näkökulmia.